Mærsk med nyt megaunderskud: Regner med bedring i 2018

Virksomheder Eksklusivt for kunder

Rettet 10.12* - A.P. Møller-Mærsk kommer ud af 2017 med et underskud på 7 mia. kr.



Det er dog en forbedring sammenlignet med 2016, hvor minusset lød på 12 mia. kr. Underskuddet skyldes hovedsageligt en stor nedskrivning på i alt 3 mia. dollar (18,2 mia. kr.) på tværs af forretningen. Renset for det, kommer Mærsk ud med et underliggede overskud på 356 mio. dollar (2,1 mia. kr.).



Størstedelen af tabet er relateret til udviklingen i de tilbageværende energidivisioner, Maersk Drilling og Maersk Supply Service. Her er markedsvilkårene så barske, at Mærsk har set sig nødsaget til at nedskrive værdien i de to selskaber med i alt 2,2 mia. dollar (13,3 mia. kr.).



Det viser den netop offentliggjorde årsrappport. Samtidig er både omsætningen på 30,945 mia. dollar og indtjeningen på 3,532 mia. dollar en spids under analytikernes forventninger.



Resultatet kommer i kølvandet på et skuffende tredje kvartal, hvor Maersk Line tabte markedsandele og blev mindre rettidig, ligesom Mærsk foretog en milliardstor nedskrivning i havnevirksomheden APM Terminals.



Samtidig er værdien i APM Terminals i 2017 blevet nedskrevet med 621 mio. dollar. Begge divisioner er hovedbenene i Transport & Logistics, som er kerneforretningen i A.P. Møller-Mærsk.



Maersk Line i bedring



På den lyse side lader det til, at Maersk Line atter har fået vind i sejlene, når det gælder markedsandele. Omsætningen i fjerde kvartal på 6,5 mia. dollar er 500 mio. dollar højere end analytikernes forventninger.



Alligevel skuffer verdens største containerrederi på indtjeningen. Driftsoverskuddet før af- og nedskrivninger landede på 574 mio. dollar (3,5 mia. kr.), hvilket er 50 mio. dollar lavere end forventet.



Samtidig taber Maersk Line markedsandele for tredje kvartal i træk. De globale volumener steg med 5 pct. hele sidste år, mens Maersk Line blot voksede med 3 pct. i denne kategori. Her er der dog det forbehold, at Danmarks største virksomhed var ramt af et omfattende cyberangreb i slutningen af juni, der lammede det meste af forretningen i op mod to uger.



Det underliggende resultat landede på 48 mio. dollar (291,5 mio. kr.) mod et tab på 146 mio. dollar (900 mio. kr.) i samme periode sidste år. Omkostningerne i forbindelse med sammenlægningen af Hamburg Süd, der blev gennemført i starten af 2017, ventes i år at løbe op i 100 mio. dollar (607 mio. kr.).



Venter bedring i 2018



På Esplanaden regner man med en finansiel stærkere udvikling i indeværende år. Helt konkret forventer man, at driftsresultatet kommer til at ligge i niveauet 4-5 mia. dollar (højst 30,3 mia. kr.) mod 3,5 mia. dollar i 2017.



Investorerne har været hårde ved Mærsk de seneste seks måneder, hvor den mest handlede B-aktie er faldet med mere end 20 pct.



*Tidligere fremgik det, at den samlede nedskrivning i APM Terminals var på 995 mio. dollar i 2017. Det rigtige tal er 621 mio. dollar.





